*1. számú melléklet*

Fogalomjegyzék

**1.Aktív mezőgazdasági termelő:** mezőgazdasági termelők részére nyújtandó közvetlen támogatás igénybevételére vonatkozó szabályokról szóló 8/2015. (III.13.) FM rendeletben foglaltaknak megfelelően közvetlen támogatás igénybevételére jogosult mezőgazdasági termelő.

**2. Annex I. termék:** az Európai Unió Működéséről szóló szerződés 38. cikkében hivatkozott lista

**3. Célterület:** A Vidékfejlesztési Program intézkedésen, alintézkedésen belül meghatározott cél, amelyre a támogatott művelet irányul

**4. Élelmiszer-feldolgozás:** Annex I. termék feldolgozása, amelynek eredményeként élelmiszer vagy haszonállat eledel célú termék jön létre. Nem minősül feldolgozásnak a mezőgazdasági termelő által végzett, a termék első piacra vitelét szolgáló (post harvest) termékmanipulálási eljárás, ami az alaptermék jellegét/tulajdonságát nem változtatja meg. Mosott, csomagolt saláta, vagy salátakeverék és étkezési csíra előállítása élelmiszer-feldolgozásnak minősül.

**5. Életvitelszerű:** ténylegesen tartózkodik, rendszerint elérhető, ahonnan dolgozni jár, ahol éjszakai pihenését tölti.

**6. Életvitelszerű tartózkodási hely:** Az ügyfél nyilatkozata alapján az ügyfél azon-lakcímet igazoló hatósági igazolványban szereplő állandó vagy ideiglenes tartózkodási helye, ahol évente több mint hat hónapot tölt, rendszerint elérhető, amelyeket életkörülményei alátámasztanak.

**7. Kedvezményezett:** a támogatásban részesített támogatást igénylő, pénzügyi eszközök esetén – ha e rendelet eltérően nem rendelkezik – az alapok alapját végrehajtó szervezet

**8. Kifizetési igénylés:** a kifizetési kérelem, mérföldkövekhez kapcsolódó igénylés esetén a szakmai beszámoló, valamint a pénzügyi és szakmai előrehaladást igazoló, a támogatási szerződésben meghatározott dokumentumok összessége

**9. KR dokumentum:** az ügyfél által ügyfélkapun benyújtott az ügyfél részére ügyfélkapun keresztül továbbított dokumentum tartalmát, valamint az elektronikus benyújtás vagy továbbítás adatait tartalmazó elektronikus dokumentum, amelyet a Mezőgazdasági és Vidékfejlesztési Hivatal (a továbbiakban: MVH) az ügyfél ügyfélkapuján található értesítési tárhelyre a Központi Elektronikus Szolgáltató Rendszeren (a továbbiakban: KR) keresztül megküld;

**10. Lakóhely:** az az egy vagy több lakóhelyiségből álló épület vagy épületrész, amelyet a támogatást igénylő életvitelszerűen otthonául használ;

**11. Mezőgazdasági nettó árbevétel aránya:** 9. számú melléklet alapján

# 12. Mikrovállalkozás: a kis- és középvállalkozásokról, fejlődésük támogatásáról szóló 2004. évi XXXIV. törvény 3. § (3) bekezdése szerinti vállalkozás

**13. Mikrovállalkozásban foglalkoztatottak éves létszáma:** A Bizottság 2003/361/EK ajánlása szerint, a létszám az éves munkaegység (ÉME) számának, azaz azon személyek számának felel meg, akik teljes munkaidőben dolgoztak a szóban forgó vállalkozásnál, illetve annak nevében a figyelembe vett referenciaév egésze folyamán. Azon személyek munkáját, akik nem dolgozták le a teljes évet, vagy részmunkaidőben dolgoztak, az ÉME törtrészeként számolják el. A szakmai képzési, illetve szakképzési szerződéssel szakképzésben részt vevő szakiskolások vagy diákok, illetve a szülési vagy szülői szabadságon lévők nem tartoznak bele a foglalkoztatotti létszámba.

**14. Projekt szintű mérföldkő:** a projekt megvalósítása szempontjából jelentős időpont, esemény vagy a projekt megvalósítása révén elért szakmai vagy műszaki eredmény

**15. Projekt megkezdése:** Az üzleti tervben részletezett projektnek az ÁÚF 8.6.1 pontja szerinti megkezdése

**16. Projekt lezárása:** egy projekt akkor tekinthető lezártnak, ha a kedvezményezett a támogatási szerződésben a pénzügyi befejezést követő időszakra nézve további kötelezettséget nem vállalt, és a felhívásban meghatározott feltételek teljesültek. Ha a támogatási szerződés a támogatott tevékenység befejezését követő időszakra nézve további kötelezettséget előírt, a projekt akkor tekinthető lezártnak, ha valamennyi vállalt kötelezettség teljesült és a kedvezményezett a kötelezettségek megvalósulásának eredményeiről szóló záró projekt fenntartási jelentést benyújtotta, és azt az irányító hatóság, Vidékfejlesztési Program esetén a kifizető ügynökség jóváhagyta, valamint a záró jegyzőkönyv elkészült;

**17. Projekt fizikai befejezése:** az az állapot, amikor a projekt keretében támogatott tevékenységeket a felhívásban és a támogatási szerződésben meghatározottak szerint elvégezték;

**18. Projekt pénzügyi befejezése:** ha a projekt fizikai befejezése megtörtént, valamint a projektmegvalósítás során keletkezett elszámoló bizonylatok – szállítói kifizetés esetén az előírt önrész szállítók részére történő – kiegyenlítése megtörtént. A 100%-os támogatás intenzitású, kizárólag szállítói finanszírozású projektek esetében a projekt pénzügyi befejezésének napja az elszámoló bizonylatok irányító hatóság, EMVA-ból történő finanszírozás esetén a kifizető ügynökség által történő kiegyenlítésének napja. A projekt pénzügyi befejezésének dátuma a projekt megvalósítási ideje alatt felmerült, a kedvezményezett által megfelelően elszámolt költségek közül a legkésőbbi kiegyenlítés dátuma;

**19. Projektmegvalósítás befejezése:** az 1303/2013/EU európai parlamenti és tanácsi rendelet 2. cikk 14. pontjára tekintettel egy projekt megvalósítása akkor tekinthető befejezettnek, ha a projekt fizikailag és pénzügyileg is befejezett, valamint a kedvezményezettnek valamennyi támogatott tevékenysége befejezését igazoló és alátámasztó kifizetési igénylését az irányító hatóság - EMVA forrás esetén a kifizető ügynökség - jóváhagyta és a támogatás folyósítása megtörtént;

**20. Teljes lezárt üzleti év:** a január 1. és december 31. közötti időszakot jelenti. Az a vállalkozás, amely év közben alakult, a következő év december 31-ig kezdő vagy induló vállalkozásnak számít

**21. Tartózkodási hely:** annak a lakásnak a címe, ahol - lakóhelye végleges elhagyásának szándéka nélkül - három hónapnál hosszabb ideig tartózkodik a támogatást igénylő;

**22. Vidéki térség:** vidéki térségnek minősül a 6. prioritás alkalmazása szempontjából az a település, ahol közigazgatási jogállástól (város/község) függetlenül:

* a népesség 10 ezer főnél kevesebb (összesen 2960 település, 3,92 millió lakos, 74 862 km2);
* 10 ezer fő feletti lakossággal rendelkező tanyás települések külterületei (összesen 53 település, 1,61 millió lakossal, amelyből 84 291 fő lakik külterületen, 10 126 km2);
* nem jogosult a fenti jellemzők ellenére sem: Budapest és a budapesti agglomerációhoz tartozó települések. A Budapesti Agglomeráció területéhez tartozó települések listáját a Budapesti Agglomeráció Területrendezési Tervéről szóló 2005. évi LXIV. törvény 1/1. számú melléklete tartalmazza.

**23**. **Üzleti terv végrehajtásának megkezdése**: Az üzleti tervben részletezett projektnek az ÁÚF 8.6.1 pontja szerinti megkezdése